Polisiegeneraal sterf in gru-botsingDie polisie op die toneel. Foto: Verskaf Pat Ngomane, LUR van gemeenskapsveiligheid en sekuriteit in Mpumalanga, het sy meegevoel betuig aan die geliefdes van vier mense wat Donderdag in twee afsonderlike ongelukke in die provinsie dood is. Een van die oorledenes is ŉ generaal wat glo verbonde is aan die Nelspruit-polisie. Sy naam is nog nie bekend gemaak nie. Joseph Mabuza, Ngomane se woordvoerder, het gesê die generaal is dood in ŉ trompop botsing tussen sy Ford Focus ST en ŉ Toyota Hilux-bakkie. “Die botsing het omstreeks 11:40 op die Schoemanskloof-pad naby die Bambi-hotel plaasgevind. Die generaal en die bestuurder van die bakkie is op slag dood,” het Mabuza gesê. Die presiese oorsaak van die botsing is nog nie bekend nie en word ondersoek. In die ander botsing is twee mense dood toe ŉ vragmotor se sleepwa afgehaak het. “Die voorval het die oggend op die N4-snelweg tussen Alzu en Wonderfontein plaasgevind. ŉ Bakkie het agter ŉ vragmotor gery toe die vragmotor se sleepwa afgehaak en in die pad tot stilstand gekom het. Die bakkie het die sleepwa getref.” Volgens Mabuza het die bestuurder van die vragmotor en die bakkie uit hul voertuie geklim om die skade aan die voertuie te ondersoek, toe twee ander voertuie hulle getref en doodgery het. Die insittendes van dié motors het geringe tot ernstige beserings opgedoen. Ngomane het die beseerdes ŉ spoedige herstel toegewens. ŉ Saak van strafbare manslag word ondersoek. Die voertuie se wrakke. Foto: Verskaf